AARHUS: Vildt ser det ud. I en sky af røg fra afbrændt gummi fræser en sort BMW for vilde omdrejninger rundt og på Bernhardt Jensens Boulevard, mens andre filmer optrinnet.

Det fremgår på en video, avisen har fået tilsendt fra en vred beboer på Aarhus Ø. Videoen er optaget sidste weekend.

Problematikken er til at få øje på: Fartgale bilister i hurtige biler bruger de brede veje med brede midterrabatter på Aarhus Ø til at køre ræs på. Der var problemer sidste weekend, det var problemer i weekenden før og der var også problemer sidste år.

Alene lørdag 26. maj fik Østjyllands Politi tre anmeldelser.

Men nu har både Østjyllands Politi og Aarhus Kommune fået nok. Mandag blev der holdt møde for at få sat en stopper for kørslen. Og kommune og politi er i første omgang landet på en "sig det med blomster-løsning".

Blomsterne er blevet opstillet i de skraverede felter midt på "racerbanen". I kummer, forstås. Samtidig er det blevet forbudt at køre på blomster-arealet.

- Så må vi håbe, at det hjælper. Jeg kan tilføje, at indsatsen følges op af en hyppig patruljering i området de kommende uger, siger politikommissær Lars Bisgaard, Østjyllands Politi.